  Виталий Пронин  6 кужмоез пӧлын    Та нуналъёсы шараямын вал дуннеысь многоборьея ӵошатскисьёс пӧлысь кужмоосыз.Соослэн туэ август толэзе Рио-де-Жанейроын ортчоно Олимпиадае мыныны луонлыксы вань. Шумпотоно, Россиысь 6 мурт отчы шедемын, пӧлазы Удмуртиысь Максим Кустов но. Кужмо спортсменъёс тодмо луизы Москваын ортчем пятиборьея (конкур, фехтование, ыбылӥськон, бызьылон но уян) дуннелэн чемпионатаз. М. Кустов Россилэн командаеныз ӵош азвесь медаль утӥз, нимаз ӵошатсконын 7-тӥ луиз. Кылиз на 15-тӥ июнез возьманы, соку Россиысь Пятиборьея федерация Олимпиадае мынӥсьёслэсь нимъёссэс вераны кулэ, нош отчы шедьыны быгатоз странаысьтымы 2 воргорон но 2 нылкышно гинэ.Кинлы удалтоз Ижысь гандболъя «Университет» командаын шудӥсь 5 нылъёс Россиысь сборное ӧтемын. Ижысь Наталья Решетникова, Мария Керчикова, Ольга Тургенева, Виктория Вахрушева, Кристина Плугина но соослэн тренерзы Роберт Минабутдинов  Астрахане мыныны дасясько. 15-тӥ-25-тӥ июне отын мугорзэс кыдатозы Россиысь гандболэн шудӥсь нылъёс. Та сборъёс бере ик тодмо луозы дуннеысь студентъёслэн Испаниын ортчоно чемпионатазы мынӥсьёслэн нимъёссы. Р. Минабутдинов малпамъя, 5 нылъёс пӧлысь 3-езлэн кунгож сьӧры потыны луонлыкез вань.Нош та нуналъёсы «Университет» команда ас кужымзэ эскере Белгородын ортчись Россиысь студентъёслэн 5-тӥ Универсиадаязы. Пусйыны  кулэ, Удмуртиысь команда кылем арын, та ӵошатсконэ пыриськыса, 3-тӥ инты басьтӥз вал.  Чемпион дурисьёс 2-тӥ июне Москваын дунъязы Россиысь ыбылӥськонъя спортлы бадӟым юрттэт сётӥсьёсты. Соос пӧлын вал Удмуртиысь мынэмъёс но.Спортысь та амалэз азинтӥсьёс пӧлы пыртэмын Ижысь конструктор Владимир Суслопаров. Солы «Оружейная элита» номинациысь вылӥ награда сётэмын. Пусйыны кулэ, та дыре Россиысь тросэз биатлонистъёс ӵошатсконъёсы пырисько но вормонъёс басьто Ижын поттэм винтовкаосын. Озьы ик «Кузница чемпионов» номинациын вылӥ дунъет сётэмын Удмуртиысь Биатлонъя федерацилы. Ватонэз ӧвӧл, Россиысь тросэз командаос шаерамы кыдам спортсменъёс вылын возисько. Вормид ке, пумита куно Дэри черкогуртын ортчиз Удмуртиысь егит парламентарийёслэн 2-тӥ спартакиадазы. Ужрадэ люкаськемъёс спортысь 5 амалъя кужымзэс эскеризы. Ёросъёсысь егит парламентарийёсты њечкылаз Дэри ёрослэн йырыз Андрей Коняшин. Ӵошатсконэ пыриськисьёс ульча баскетболэн, шашкиен шудӥзы, шальы зӥръязы, пыдын бызьылӥзы но шулдыр стартъёсы пыриськизы. Егитъёслэн парламентъёсынызы кивалтӥсьёс кужымзэс эскеризы на, дартсэн шудыса но ыбылӥськыса. Огъя зачётын 2-тӥ но 3-тӥ интые потӥзы Дэри но Сьӧлта ёросъёсысь командаос, нош вормизы юкаменскъёс. Табере соос ас ёросазы шаерысьтымы егит парламентарийёслэсь 3-тӥ спартакиадазэс радъяно луозы.Валентина Емельяова  